ΠΑΡΑΛΛΗΛΗ ΕΠΕΞΕΡΓΑΣΙΑ


ΑΚΑΔΗΜΑΪΚΟ ΕΤΟΣ 2018/2019

**Εισαγωγή**

Στα πλαίσια της άσκησης θα ασχοληθούμε με το πρόβλημα της απλούστευσης τεθλασμένων γραμμών (polylines ή «πολυγραμμών»), το οποίο αποτελεί απαραίτητη επεξεργασία στην χαρτογραφία, αλλά η χρήση του μπορεί να γενικευθεί και σε άλλα πεδία.

**Ο αλγόριθμος Ramer–Douglas–Peucker**

Ο αλγόριθμος Ramer–Douglas–Peucker (συχνά αναφέρεται και ως αλγόριθμος Douglas-Peucker) [1] χρησιμοποιείται για την απλοποίηση μιας «πολυγραμμής» (polyline). Μια πολυγραμμή είναι το σχήμα που προκύπτει από την ένωση σημείων με ευθύγραμμα τμήματα, όπως στο παρακάτω σχήμα:




Σκοπός χρήσης του αλγορίθμου είναι τυπικά η εξάλειψη λεπτομερειών που δεν είναι απαραίτητες. Για παράδειγμα, τα σύνορα μιας χώρας και των περιφερειών της μπορούν να αναπαρασταθούν ως περισσότερες πολυγραμμές, δεδομένων των συντεταγμένων των σημείων που αποτελούν τα σύνορα αυτά. Ωστόσο, η απεικόνιση των συνόρων σε έναν χάρτη μπορεί να είναι υπερβολικά λεπτομερής αν χρησιμοποιηθούν όλα τα σημεία που ορίζουν τα σύνορα (αριστερό τμήμα της εικόνας που ακολουθεί). Η απεικόνιση είναι ικανοποιητική και με μικρότερη ακρίβεια, δηλαδή με την αφαίρεση κάποιων σημείων (δείτε δεξί τμήμα της εικόνας που ακολουθεί).

|  |  |
| --- | --- |
|  |  |

Ο αλγόριθμος Ramer–Douglas–Peucker αποφασίζει ποια σημεία της πολυγραμμής μπορούν να αφαιρεθούν ώστε να επιτευχθεί προσέγγιση της αρχικής πολυγραμμής με μια νέα πολυγραμμή που περιέχει λιγότερα σημεία και με συγκεκριμένη μέγιστη απόκλιση των σημείων που αφαιρούνται.

Η λογική του αλγορίθμου είναι απλή. Δεδομένης μιας πολυγραμμής, ο αλγόριθμος θεωρεί την ευθεία που συνδέει το πρώτο με το τελευταίο σημείο της. Για όλα τα ενδιάμεσα σημεία βρίσκει αυτό που απέχει περισσότερο από αυτήν την ευθεία. Αν η απόσταση αυτού του σημείου από την προαναφερθείσα ευθεία είναι μικρότερη από την επιτρεπτή απόκλιση, τότε όλα τα ενδιάμεσα σημεία αφαιρούνται και η πολυγραμμή αντικαθίσταται από την ευθεία. Αν η απόσταση είναι μεγαλύτερη, τότε η αρχική πολυγραμμή χωρίζεται σε δύο μικρότερες πολυγραμμές. Η πρώτη αποτελείται από όλα τα σημεία της αρχικής πολυγραμμής ξεκινώντας από το πρώτο μέχρι και το σημείο που έχει την μεγαλύτερη απόσταση από την ευθεία. Η δεύτερη πολυγραμμή αποτελείται από το σημείο που έχει την μεγαλύτερη απόσταση από την ευθεία και όλα τα σημεία της αρχικής πολυγραμμής μέχρι και το τελευταίο. Ο αλγόριθμος επαναλαμβάνεται στην συνέχεια αναδρομικά για κάθε μια από τις νέες πολυγραμμές.



Ας πάρουμε το παράδειγμα του παραπάνω σχήματος. Στην αρχική πολυγραμμή συνδέουμε το πρώτο και το τελευταίο σημείο (ευθεία a) και υπολογίζουμε το σημείο c με την μεγαλύτερη απόσταση b από την ευθεία αυτή. Υποθέτοντας πως η απόσταση αυτή είναι μεγαλύτερη από την μέγιστη επιτρεπτή απόκλιση, χωρίζουμε την πολυγραμμή σε δύο μικρότερες πολυγραμμές και επαναλαμβάνουμε την διαδικασία για κάθε μια από τις νέες πολυγραμμές, όπως αναφέρθηκε παραπάνω. Στο τέλος του συγκεκριμένου παραδείγματος έχουν αφαιρεθεί 3 σημεία από την αρχική πολυγραμμή.

Θεωρώντας πως μια πολυγραμμή αναπαρίσταται ως μια ακολουθία (λίστα) από συντεταγμένες σημείων (vertex), ο αλγόριθμος μπορεί να εκφραστεί όπως παρακάτω:

Input: AllPolylines # List than contains lists of coordinates, a.k.a. multiple polylines

Input: epsilon # Maximum allowed distance of vertex from line

Output: SimpPolylines # List that contains the simplified polylines

function RDP(polyline, epsilon)

Input Arguments: polyline to be simplified

epsilon

Return value: Simplified polyline

start ← first vertex of polyline

end ← last vertex of polyline

maxDist ← 0

for each vertex in polyline

dist ← distance of vertex from line defined by start and end

if dist > maxDist

maxDist ← dist

remote\_vertex ← vertex

end if

end for

if maxDist > epsilon

polyline1 ← vertices of polyline from start until and including remote\_vertex

polyline2 ← vertices of polyline from remote\_vertex until and including end

simple\_polyline1 ← RDP(polyline1, epsilon)

simple\_polyline2 ← RDP(polyline2, epsilon)

return simple\_polyline1 – last vertex of simple\_polyline1 + simple\_polyline2

else

return start + end

end if

end function

for each polyline in AllPolylines

simple\_polyline ← RDP(polyline, epsilon)

print simple\_polyline

SimpPolylines ← SimpPolylines + simple\_polyline

end for

**Αναφορές**

1. D. H. Douglas and T. K. Peucker, "Algorithms for the reduction of the number of points-required to represent a line or its caricature". The Canadian Cartographer, vol. 10, no. 2, 1973, pp. 112-122.

**Ζητούμενα της άσκησης**

Στα πλαίσια της άσκησης θα σας δοθεί μια σειριακή υλοποίηση του αλγορίθμου γραμμένη σε C++. Σκοπός σας θα είναι να δημιουργήσετε ένα σύνολο παράλληλων υλοποιήσεων του αλγορίθμου και να τις συγκρίνετε ως προς την επίδοση τους.

1. **(10%) Στατική ανάθεση φόρτου εργασίας σε βρόχο for (Πρόγραμμα “Static”)**

Ζητείται να παραλληλοποιήσετε τον αλγόριθμο Ramer–Douglas–Peucker ως προς τις πολλαπλές πολυγραμμές που περιέχονται στην λίστα AllPolylines και πρέπει να επεξεργαστούν. Ας πάρουμε για παράδειγμα μια περίπτωση στην οποία η λίστα AllPolylines περιέχει 100 πολυγραμμές και πως στο πρόγραμμα που θα υλοποιήσετε έχουν δημιουργηθεί 4 νήματα. Η πρώτη λογική παραλληλοποίησης που θα πρέπει να ακολουθήσετε είναι κάθε νήμα να αναλάβει με **στατικό τρόπο ανάθεσης** να κάνει απλοποίηση για 100/4 = 25 συνεχόμενες πολυγραμμές στην λίστα AllPolylines. Στην συνέχεια, κάθε νήμα θα εκτελεί σειριακά τον αλγόριθμο Ramer–Douglas–Peucker για κάθε πολυγραμμή που ανέλαβε να επεξεργαστεί.

* Ποιες οδηγίες του προτύπου OpenMP πρέπει να αξιοποιήσετε για να υλοποιήσετε αυτήν την προσέγγιση;
* Χρονομετρήστε τον χρόνο εκτέλεσης κάθε νήματος χωριστά. Τι παρατηρείτε ως προς τους χρόνους αυτούς; Τι είναι αυτό που προκαλεί το συγκεκριμένο φαινόμενο;

1. **(10%) Δυναμική ανάθεση φόρτου εργασίας σε βρόχο for (Πρόγραμμα “Dynamic”)**

Ακολουθείστε την ίδια λογική με το προηγούμενο ερώτημα, όμως αυτή τη φορά η παραλληλοποίησης που θα πρέπει να ακολουθήσετε είναι κάθε νήμα να αναλάβει με **δυναμικό τρόπο ανάθεσης** να κάνει απλοποίηση ενός συνόλου πολυγραμμών. Στην συνέχεια, κάθε νήμα θα εκτελεί σειριακά τον αλγόριθμο Ramer–Douglas–Peucker για κάθε πολυγραμμή που ανέλαβε να επεξεργαστεί.

* Ποιες οδηγίες του προτύπου OpenMP πρέπει να αξιοποιήσετε για να υλοποιήσετε αυτήν την προσέγγιση;
* Ποιες παράμετροι των οδηγιών αυτών πρέπει να καθοριστούν πειραματικά ώστε να δώσουν τον καλύτερο δυνατό χρόνο εκτέλεσης της εφαρμογής;
* Χρονομετρήστε τον χρόνο εκτέλεσης κάθε νήματος χωριστά. Τι παρατηρείτε ως προς τους χρόνους αυτούς και σε σύγκριση με το πρώτο ερώτημα;

1. **(40%) Παραλληλοποίηση με χρήση έργων (tasks) (Πρόγραμμα “Task1”)**

Όπως προαναφέρθηκε, όταν η μεγαλύτερη απόσταση ενός σημείου από την ευθεία που ορίζεται από το πρώτο και τελευταίο σημείο της πολυγραμμής είναι μεγαλύτερη από μια συγκεκριμένη τιμή, τότε δημιουργούνται δύο νέες, μικρότερες πολυγραμμές και επαναλαμβάνεται αναδρομικά ο αλγόριθμος για κάθε μια από τις νέες πολυγραμμές.

Υλοποιήστε μια παράλληλη έκδοση του αλγορίθμου ώστε όταν μια πολυγραμμή διασπαστεί σε δύο μικρότερες, τότε για την πρώτη θα δημιουργείται ένα νέο έργο (task), ενώ την δεύτερη θα την επεξεργάζεται το τρέχων έργο (task).

* Ποιες οδηγίες του προτύπου OpenMP πρέπει να αξιοποιήσετε για να υλοποιήσετε αυτήν την προσέγγιση;

Θα πρέπει να δείξετε μεγάλη προσοχή στην δημιουργία της λίστας που θα αποθηκεύει την απλοποιημένη πολυγραμμή.

1. **(40%) Παραλληλοποίηση με χρήση έργων (tasks) (Πρόγραμμα “Task2”)**

Υλοποιήστε μια παράλληλη έκδοση του αλγορίθμου ώστε όταν μια πολυγραμμή διασπαστεί σε δύο μικρότερες, τότε θα δημιουργείται ένα νέο έργο (task) και για τις δύο νέες πολυγραμμές.

* Ποιες οδηγίες του προτύπου OpenMP πρέπει να αξιοποιήσετε για να υλοποιήσετε αυτήν την προσέγγιση;
* Τι παρατηρείτε ως προς τον χρόνο εκτέλεσης της εφαρμογής, ειδικά σε σχέση με τις προηγούμενες προσεγγίσεις; Που οφείλεται αυτό το φαινόμενο; Πως θεωρείτε πως μπορεί να βελτιωθεί;

Θα πρέπει να δείξετε μεγάλη προσοχή στην δημιουργία της λίστας που θα αποθηκεύει την απλοποιημένη πολυγραμμή.

Εκτός όλων των παραπάνω είσαστε προφανώς ελεύθεροι να βελτιστοποιήσετε και να παραλληλοποιήσετε τον κώδικα με όποιον άλλο τρόπο θέλετε. Αν θεωρήσετε πως μια οποιαδήποτε αναδιοργάνωση του κώδικα μπορεί να οδηγήσει σε καλύτερη παραλληλοποίηση και απόδοση είστε ελεύθεροι να το κάνετε. Ωστόσο, θεωρείται αυτονόητο πως η υλοποίηση θα πρέπει να είναι σωστή (να δίνει **πάντα** τα ίδια αποτελέσματα με την ακολουθιακή έκδοση του προγράμματος) και πως **στην αναφορά που θα παραδώσετε θα πρέπει να αιτιολογήσετε γιατί παραλληλοποιήσατε με τον συγκεκριμένο τρόπο την εφαρμογή.**

Οδηγίες για την μεταγλώττιση και εκτέλεση του ακολουθιακού κώδικα που σας δίνεται και του παράλληλου κώδικα που θα φτιάξετε δίνονται στο Παράρτημα Β της εκφώνησης. Εκεί επίσης αναφέρεται για ποιες παραμέτρους θα πρέπει να τρέξετε την κάθε έκδοση του προγράμματος και ποια αποτελέσματα θα συμπεριλάβετε στην αναφορά σας.

Συγκεντρωτικά, θα πρέπει στην αναφορά σας να παραθέσετε μετρήσεις και να σχολιάσετε τις παρακάτω περιπτώσεις:

1. Πρόγραμμα “Static”, “Dynamic”, “Task1” και “Task2”
2. Μεταγλώττιση και εκτέλεση κάθε προγράμματος χωρίς βελτιστοποιήσεις (-O0) και με μέγιστες βελτιστοποιήσεις (-O3).
3. Εκτέλεση κάθε περίπτωσης με 1, 2 και 4 νήματα τουλάχιστον. Αν το σύστημα σας διαθέτει περισσότερους πυρήνες, ακόμα καλύτερα!

Για κάθε έναν από τους παραπάνω συνδυασμούς συμπεριλάβετε στην αναφορά σας πίνακες με τους χρόνους εκτέλεσης του βασικού αλγόριθμου (υπάρχει έτοιμο στον κώδικα που σας δίνεται) **και διαγράμματα της χρονοβελτίωσης**. Συγκεντρωτικά, όλες οι περιπτώσεις που θα πρέπει να συμπεριλάβετε φαίνονται στο παρακάτω σχήμα:

Dynamic

g++

-O0

-O3

1, 2, 4, ... νήματα

Σειριακό πρόγραμμα (Δίνεται)

1, 2, 4, ... νήματα

Task1

g++

-O0

-O3

1, 2, 4, ... νήματα

1, 2, 4, ... νήματα

Static

g++

-O0

-O3

1, 2, 4, ... νήματα

1, 2, 4, ... νήματα

Task2

g++

-O0

-O3

1, 2, 4, ... νήματα

1, 2, 4, ... νήματα

**Διαδικαστικά**

Η εργασία θα πρέπει να γίνει σε ομάδες των 3 ή 4 ατόμων **ακριβώς**. Δεν θα γίνει δεκτή ομάδα με λιγότερα ή περισσότερα άτομα **για κανέναν λόγο**. Αν δεν συμπληρώσετε ομάδα 3 ή 4 ατόμων, τότε θα προστεθούν άτομα στην ομάδα σας από εμάς.

Η δήλωση των ομάδων θα γίνει στην ηλεκτρονική πλατφόρμα “Open eClass” του Πανεπιστημίου Πατρών (http://eclass.upatras.gr). **Για τον σκοπό αυτό θα πρέπει όλοι οι φοιτητές που επιθυμούν να παραδώσουν εργασία να εγγραφούν πρώτα στην παραπάνω πλατφόρμα.** Στην συνέχεια, ένα άτομο από κάθε ομάδα θα αναλάβει να δηλώσει την ομάδα του μέχρι την **Κυριακή, 21/04/2019 και ώρα 23:59:59**. Το άτομο αυτό θα είναι επίσης υπεύθυνο για όλη την επικοινωνία της ομάδας μαζί μας, καθ’ όλη την διάρκεια του εξαμήνου και μέχρι την παράδοση της άσκησης. Η ομάδα θα δηλωθεί μέσω e-mail στην διεύθυνση [thanasis@ceid.upatras.gr](mailto:thanasis@ceid.upatras.gr). Για την ευκολότερη ταξινόμηση από την μεριά μας και την δυνατότητα αυτόματης προώθησης, το e-mail θα πρέπει να έχει τον εξής τίτλο:

[ParPro18-19] Δήλωση ομάδας

**Το περιεχόμενο του e-mail θα πρέπει να είναι ο Α.Μ. και το ονοματεπώνυμο του φοιτητή που κάνει την δήλωση της ομάδας, καθώς επίσης το πλήθος των ατόμων της ομάδας.** Στην συνέχεια θα αναλάβουμε να φτιάξουμε μια ομάδα στο “Open eClass” και θα σας ενημερώσουμε για τον αριθμό της ομάδας σας. Η διαδικασία αυτή μπορεί να χρειαστεί αρκετές ημέρες. Πρώτα θα συγκεντρωθούν όλες οι αιτήσεις για δημιουργία ομάδας και μετά θα δημιουργηθούν οι ομάδες.

Σε περίπτωση που χρειαστεί επιπλέον επικοινωνία μαζί μας μέσω e-mail, αυτή θα πρέπει να γίνει είτε με τον κ. Ιωάννη Θανάση ([thanasis@ceid.upatras.gr](mailto:thanasis@ceid.upatras.gr)) είτε με τον κ. Ιωάννη Βενέτη ([venetis@ceid.upatras.gr](mailto:venetis@ceid.upatras.gr)). **Για την ευκολότερη ταξινόμηση από την μεριά μας και την δυνατότητα αυτόματης προώθησης, ο τίτλος κάθε e-mail θα πρέπει να ξεκινάει με [ParPro18-19].**

**Παραδοτέα**

Τα παραδοτέα για την εργασία σας είναι μια γραπτή αναφορά και ο κώδικας της άσκησης που θα αναπτύξετε. **Η προθεσμία παράδοσης της εργασίας ορίζεται η Κυριακή 26/05/2019 και ώρα 23:59:59. Η εργασία θα πρέπει να παραδοθεί αποκλειστικά μέσω της ηλεκτρονικής πλατφόρμας “Open eClass” (εργασίες που θα αποσταλούν μέσω e-mail δεν θα βαθμολογηθούν) και η πλατφόρμα θα κλειδώσει αυτόματα την δυνατότητα υποβολής εργασιών μετά την λήξη της προθεσμίας. Οργανώστε λοιπόν σωστά τον χρόνο σας.** Μετά την είσοδο σας στο σύστημα θα πρέπει να μεταβείτε στο μάθημα “Παράλληλη Επεξεργασία” και στο μενού αριστερά να μεταβείτε στο “Εργασίες”. **Κάθε ομάδα θα παραδώσει μια φορά μόνο την εργασία (όχι κάθε φοιτητής ξεχωριστά).**

Στην αναφορά **δεν** θα πρέπει να περιλαμβάνεται επεξήγηση του ακολουθιακού αλγόριθμου που σας δόθηκε. Επικεντρωθείτε στην επεξήγηση της παραλληλοποίησης που κάνατε, στις μετρήσεις σας και στα διαγράμματα που θα προσθέσετε. Σχολιάστε τις διαφορές από την χρήση βελτιστοποιήσεων στον χρόνο εκτέλεσης της εφαρμογής και (κυρίως) στην χρονοβελτίωση. Γενικότερα, δώστε ιδιαίτερο βάρος στην αναφορά σε αυτά που κάνατε εσείς.

Ο βαθμός της εργασίας αποτελεί το 30% της τελικής βαθμολογίας. Το υπόλοιπο 70% προκύπτει από την τελική εξέταση. Για να περάσει κάποιος φοιτητής το μάθημα δεν είναι απαραίτητη η παράδοση της εργασίας. **Στην περίπτωση αυτή ωστόσο, θεωρείται πως η εργασία έχει πάρει βαθμό 0 (μηδέν). Ο τελικός βαθμός τότε προκύπτει μόνο από το 70% της τελικής εξέτασης και θα πρέπει να είναι προβιβάσιμος (≥ 5).**

**Ο βαθμός της εργασίας διατηρείται μέχρι και την άτυπη εξεταστική Φεβρουαρίου 2020. Αν κάποιος φοιτητής δεν περάσει το μάθημα μέχρι τότε θα πρέπει να παρακολουθήσει εξ αρχής το μάθημα και να ανταποκριθεί στις υποχρεώσεις του μαθήματος για το ακαδημαϊκό έτος που θα το παρακολουθήσει ξανά.**

**Παράρτημα A**

Για την εγκατάσταση των προγραμμάτων που θα χρειαστείτε στα πλαίσια της άσκησης, θα πρέπει να ακολουθήσετε τις παρακάτω οδηγίες.

1. Εγκατάσταση Linux

**Στα πλαίσια της εργασίας συστήνεται να εγκαταστήσετε την έκδοση 18.04.2 LTS της διανομής Ubuntu** (<http://www.ubuntu.com>). Οι οδηγίες που ακολουθούν υποθέτουν την εγκατάσταση της συγκεκριμένης διανομής. Φυσικά μπορείτε να εγκαταστήσετε όποια άλλη διανομή θέλετε, όπως για παράδειγμα Fedora (<http://fedoraproject.org>) ή openSUSE (<http://www.opensuse.org>). Σε κάθε περίπτωση επιλέξτε την τελευταία έκδοση που είναι διαθέσιμη για κάθε διανομή. Αν εγκαταστήσετε άλλη διανομή εκτός της Ubuntu 18.04.2 LTS θα πρέπει να προσαρμόσετε κατάλληλα της οδηγίες για την εγκατάσταση των επιπλέον πακέτων που απαιτούνται.

Οι διανομές συνήθως είναι διαθέσιμες ως αρχεία τύπου ISO. Αν εγκαταστήσετε την διανομή απευθείας στον σκληρό δίσκο του υπολογιστή σας (βλέπε παρακάτω) θα πρέπει να γράψετε το αρχείο ISO σε ένα CD, DVD ή USB stick. Αν εγκαταστήσετε την διανομή σε ένα Virtual Machine (βλέπε παρακάτω) μπορείτε να χρησιμοποιήσετε απευθείας το αρχείο ISO. H εγκατάσταση της διανομής μπορεί να γίνει με δύο τρόπους:

* 1. Απευθείας στον σκληρό δίσκο του μηχανήματος σας

Αν ακολουθήσετε την μέθοδο αυτή θα πρέπει να φτιάξετε ένα ξεχωριστό partition στον σκληρό σας δίσκο. Όταν ξεκινήσετε την εγκατάσταση της διανομής θα πρέπει να επιλέξετε το συγκεκριμένο partition. Ακολουθήστε αυτή τη μέθοδο αν θέλετε να κρατήσετε την διανομή που θα εγκαταστήσετε και για αργότερα.

* 1. Μέσω Virtual Machine (VM)

“Virtual Machine” είναι στην πραγματικότητα οποιοδήποτε πρόγραμμα που μπορούμε να εγκαταστήσουμε σε ένα λειτουργικό σύστημα που διαθέτουμε και προσομοιώνει έναν υπολογιστή. Αν για παράδειγμα διαθέτουμε Windows, μπορούμε να εγκαταστήσουμε ένα Virtual Machine και στην συνέχεια να εγκαταστήσουμε στον προσομοιούμενο υπολογιστή ένα άλλο λειτουργικό σύστημα, όπως για παράδειγμα Linux.

Αν ακολουθήσετε αυτή τη μέθοδο θα πρέπει κατ’ αρχάς να κατεβάσετε και να εγκαταστήσετε στο λειτουργικό σύστημα που διαθέτετε ένα Virtual Machine. Υπάρχουν αρκετά ελεύθερα προγράμματα διαθέσιμα για αυτό, όπως το Virtual Box (<https://www.virtualbox.org>), **το οποίο και συστήνουμε για την εργασία**, το VMware Player (<http://www.vmware.com/products/player/overview.html>) και το QEMU (<http://wiki.qemu.org>). Επειδή θα χρειαστεί να τρέξουμε παράλληλα προγράμματα, διαβάστε τις οδηγίες εγκατάστασης και δημιουργίας Virtual Machine, ώστε η Virtual Machine στην οποία θα εγκαταστήσετε την διανομή Linux που θα επιλέξετε να υποστηρίζει πολλαπλούς πυρήνες. Επίσης, δηλώστε έναν αρκετά μεγάλο σκληρό δίσκο (τουλάχιστον 10GB). Τέλος, εγκαταστήστε την διανομή Linux που επιλέξατε στην Virtual Machine που φτιάξατε.

1. Εγκατάσταση Guest Additions

Αν έχετε εγκαταστήσει VirtualBox τότε μια σημαντική προσθήκη που μπορείτε να κάνετε είναι τα “Guest Additions”. Τα εργαλεία αυτά προσφέρουν επιπλέον δυνατότητες στον εικονικό υπολογιστή, με κυριότερες την καλύτερη ανάλυση οθόνης και το Clipboard για την αντιγραφή δεδομένων και αρχείων μεταξύ του πραγματικού και του εικονικού υπολογιστή. **Η εγκατάσταση των “Guest Additions” είναι εντελώς προαιρετική. Μπορείτε να ολοκληρώσετε την εργασία και χωρίς αυτά.** Αν θέλετε να τα εγκαταστήσετε ακολουθήστε τα παρακάτω βήματα:

* 1. Πριν εκκινήσετε την VM εγκαταστήστε στο VirtualBox το Extension Pack:

<https://www.virtualbox.org/manual/ch01.html#intro-installing>

* 1. Εκκινήστε την VM και εγκαταστήστε τα προαπαιτούμενα πακέτα στο λειτουργικό σύστημα του εικονικού υπολογιστή. Από την γραμμή εντολών εκτελέστε την εντολή:

sudo apt-get install dkms

* 1. Κάντε επανεκκίνηση του υπολογιστή σας.
  2. Στο μενού του Virtual Box επιλέξτε “Devices → Insert Guest Additions CD image…”.
  3. Επιτρέψτε την αυτόματη εκτέλεση του προγράμματος εγκατάστασης.
  4. Κάντε επανεκκίνηση του υπολογιστή σας.
  5. Ανοίξτε το πρόγραμμα Διαχείρισης Αρχείων (File Manager).
  6. Κάντε unmount το “Guest Additions CD” κάνοντας κλικ στο σύμβολο “⩠”.

**Παράρτημα B**

1. Για την εκτέλεση του σειριακού προγράμματος που σας δίνεται και των παράλληλων προγραμμάτων που θα φτιάξετε απαιτείται το πέρασμα παραμέτρων από την γραμμή εντολής. Κατά την διάρκεια ανάπτυξης και αποσφαλμάτωσης των προγραμμάτων σας μπορείτε να χρησιμοποιείται τις παρακάτω παραμέτρους, οι οποίες οδηγούν σε σχετικά μικρούς χρόνους εκτέλεσης:

polylines\_small.txt 0.1 0

polylines\_small.txt 0.01 0

polylines\_small.txt 0.001 0

polylines\_small.txt 0.0001 0

Με αυτές μπορείτε να ελέγχετε γρήγορα αν οι αλλαγές που κάνετε για την παραλληλοποίηση είναι σωστές. Για τις μετρήσεις που θα περιλαμβάνονται στην αναφορά σας θα χρησιμοποιήσετε τις παρακάτω παραμέτρους, που απαιτούν περισσότερο χρόνο:

polylines\_large.txt 0.1 0

polylines\_large.txt 0.01 0

polylines\_large.txt 0.001 0

polylines\_large.txt 0.0001 0

**Λόγω μεγέθους, το αρχείο polylines\_large.txt δεν περιλαμβάνεται στο συμπιεσμένο αρχείο με όλα τα υπόλοιπα απαραίτητα αρχεία για την εργασία. Θα πρέπει να το μεταφορτώσετε από τον παρακάτω σύνδεσμο:**

<https://drive.google.com/open?id=1Sc_mOqag7wjEiupZEJ30p6jW95Go_HlY>

Μόλις μεταγλωττίσετε το σειριακό πρόγραμμα (βλέπε παρακάτω) μπορείτε να το τρέξετε χωρίς παραμέτρους για να δείτε μια σύντομη περιγραφή των παραμέτρων που χρησιμοποιούμε. **Σημειώνεται πως αν θέλετε να εμφανίζονται τα αποτελέσματα της εκτέλεσης του προγράμματος (αρχικές και απλοποιημένες πολυγραμμές) θα πρέπει στην τελευταία παράμετρο να αντικαταστήσετε το 0 με το 1.**

1. Για την μεταγλώττιση του σειριακού προγράμματος που σας δίνεται μπορείτε να χρησιμοποιήσετε την παρακάτω εντολή:

g++ -O3 (ή –O0) -Wall -Wextra -o RDP RDP.cpp

Αυτή θα δημιουργήσει ένα εκτελέσιμο αρχείο με το όνομα “RDP”, το οποίο μπορείτε να εκτελέσετε με την εντολή:

./RDP <Παράμετροι γραμμής εντολής>

Οι παράμετροι γραμμής εντολής είναι κάποιο από τα σύνολα που δόθηκαν παραπάνω. **Συνιστάται να τρέξετε την σειριακή εφαρμογή με όλα τα παραπάνω σύνολα παραμέτρων (ορίζοντας το κατάλληλο όνομα αρχείου εξόδου κάθε φορά), ώστε να έχετε τα αποτελέσματα σαν αναφορά για τις αλλαγές που θα κάνετε κατά την παραλληλοποίηση. Μην ξεχνάτε πως θα πρέπει να παίρνετε τα ίδια αποτελέσματα από το σειριακό και το παράλληλο πρόγραμμα!**

1. Για την μεταγλώττιση του παράλληλου προγράμματος με OpenMP που θα φτιάξετε μπορείτε να χρησιμοποιήσετε την παρακάτω εντολή (θεωρώντας πως το όνομα του αρχείου που φτιάξατε είναι “RDP\_omp.cpp”):

g++ -O3 (ή –O0) –fopenmp -Wall -Wextra -o RDP\_omp RDP\_omp.cpp

Αυτή θα δημιουργήσει ένα εκτελέσιμο αρχείο με το όνομα “RDP\_omp”. Μπορείτε να ορίσετε το πλήθος των νημάτων που θα δημιουργούνται σε κάθε παράλληλη περιοχή και στην συνέχεια να το εκτελέσετε με τις εντολές:

export OMP\_NUM\_THREADS=<Πλήθος νημάτων ανά παράλληλη περιοχή>

./RDP\_omp <Παράμετροι γραμμής εντολής>